Here is a page extracted from Wikipedia that may contain CSS, HTML, and a lot of unformatted text.

Title: Sierra de las Pedreras
Content: La sierra de las Pedreras ye aliniación montanyosa de lo Sistema Iberico que fa part de la branca levantina y la unidat morfoestructural de las "serranías de Gúdar" pero chunto a las "serranías de Sant Chust-Castellot.

La sierra de las Pedreras ye a lo sud de la val d'Exarc, a lo sudeste de los altos d'el Zancado y a lo norueste de las estructuras relacionadas con la muela de Camariellas.

La superficie de la sierra de las Pedreras perteneixe a los termins municipals de Camariellas, Finollosa d'Exarc y Aliaga (Cuencas Meneras).

Altarias 
La principal altaria ye l'alto de Rabanades (1.456 m), seguiu de l'alto de la Solana (1.441 m), Morrita (1.437 m), y lo cabezo de Ruiz (1.409 m).

Bi ha unas cuantas lomas: loma Mudarra, loma de las Brojas, loma de la Solana y loma d'Enroya.

Toponimia 
L'oronimo sierra de las Pedreras y transparent en aragonés y se documenta principalment en ambient academico espanyol y francés. En los mapas topograficos gosa fegurar como loma de la Solana, que ye una de las suyas principals lomas.

Chusto a lo sud de la loma de la Solana y en termin de Camariellas ye lo mas de la Talaya y los microtoponimos La Talaya y cerrado Atalaya, que permiten identificar la sierra de las Pedreras con una sierra de la Talaya nombrada por Labanha a primers de lo sieglo XVII, en portugués:
(da serra da Atalaya que cerra o valle de Xarque):

Hidrografía 
La vertient norte desaugua enta lo río de La Val, la vertient sud lo fa enta lo barrranco d'el Pozanco, de lo ret fluvial d'Alfambra, de fueras d'un sector que desaugua enta lo barranco de la Tamborera u de Laganya, tributario de Guadalop.

Cheolochía 
La sierra de las Pedreras tiene como estructura cheolochica lo cabalgamiento de Cuevas d'el Rocín, ligau a un plego en chinollo con un costau invertiu que cabalga sobre lo terciario de la fondada de la val d'Exarc.

Lo costau norte d'este plego en chinollo se presenta invertiu y se manifiesta topograficament en forma de las rallas de la Cantera, con calsineras y salagons de la formación Villarroya de los Pinars (aptián).

Referencias

Bibliografía 
 José Luis Simón: Guía del Parque Geológico de Aliaga. Ayuntamiento de Aliaga, Departamento de Geología de la Universidad de Zaragoza, CEDEMATE, 1998.
 José Luis Peña Monné et al. : Geomorfología de la Provincia de Teruel. Instituto de Estudios Turolenses, 1984.
 José Luis Peña Monné, Luis Alberto Longares Aladrén, Marta Espinalt Brillas: Paisajes naturales de la provincia de Teruel. Guía del medio natural. Instituto de Estudios Turolenses, 2000.
 Instituto Geológico y Minero de España: Mapa Geológico de España E 1:50.000. Villarluengo. Servicio de publicaciones de Ministerio de Industria y Energía, 1981.